नेवता देखते मन चटक गइल. आहि दादा, हे भदवारी में ई बिआह के नेवता कहां से. गिरधारी भगत बहरा के नेवता जल्दी छूअस ना, दोसरे से पढ़वा लेस. अपने छूइहें त ओकरा पहिले हाथगोड़ धो के मुंह में कुछ डलिहें-मुंह मीठ करिहें तब भोले बाबा के नाम लेके नेवता के लिफाफा खोलिहें. अब त नेवता लेके आवे वाला हजाम ठाकुर लोग दुलुम हो गइल.
समाचार रहे कि गजेन्दर बाबू आपन घर-दुआर त्याग के साधू बने जात बाड़े. इलाका के जानल मानल आदमी कवनो काम करेला त होल पब्लिक के खबर कर देला. एह से हित-कुटुंब के नेवता पेठवले के अगिला दस तारीख के सभे भोज में सामिल होखो. एह नाशवान देह के कवनो ठीक नइखे, देश आ दानाई कवनो रसातल में डूबल जाला. एह छहंतरी दुनिया के देखही में उमिर तिरपन साल पर जा चहुंपल. सगरो से नेहनाता तोड़ के अब भगवान से लौ लगवले में भलाई बा. ई अनाज-पानी, धन दौलत आ बाल-बच्चा में आदमी कबले भरमाइल रही. सभे पधारो आ दावत में खा-पी के गजेन्दर जी के आसीरवाद देव जवना से उनकर संन्यास मार्ग के विघिन-बाधा दूर होखे.
बिआह के नेवता ना भइला से बहुत लोग के चित्त के शांति मिलल. ना त एह साल के कड़ा लगन में एके दिन में चार-चार, पांच-पांच गो नेवता-शगुन करे में चेट के हालत खस्ता हो जात रहे. गजेन्दर बाबू के नेवता में खाली भोजन आ संन्यास के जिकिर रहे. अब ई पता नइखे चलत कि ऊ अचानके साधू बने के काहे सोच लेहलन हा. परिवार में आपन मेहरारु आ लड़किन से कवनो खटपट त सुने में आइल ना. एगो बात बहुत साल पहिले पता चलल रहे कि मोकदमा में हरला के बाद ऊ इनार में कूद के जान देवे पर तइयार रहले. एगो गोड़ लटका के अबहीं ढेकुल के रसरी पकड़लहीं रहले तबे लोग देख लीहल. पांच जाना उनकरा के घींचघांच के बाहर कइल. ओही घरी इनार से मुक्ति मिल गइल रहित त आज हई संन्यास के कवन जरुरत रहे.
गिरधारी भगत तइयार भइले. नाहियों त तीन कोस जमीन नापे के रहे. आपन मोटर साइकिल के पेट्रोल टंकी लाक करत रहे. ऊ मेकेनिक के दोकान में पड़ल रहे. पड़ोसी के जीप रहे मगर एह घरी ओह लोग से बोल-चाल बंद रहे. एह से जीप मांगल जायज ना रहे. अब आन्हार होखे लागल. तले उनकर सरपुत आपन मोटर साइकिल दउड़वले आ गइले. नया मोटरसाइकिल पा के ओकर आवारागर्दी बढ़ गइल रहे, रास्ता में केहू के ठोकर मार के फूफा के लगे लुकाए आइल रहे. गिरधारी भगत दोसरा राह से ओकरा के साथे लेके निकल गइले.
गजेन्दर बाबू के दुआर प सांझ होत-होत डेढ़ सौ लोग जुट गइल. आस-पास के साधू -संन्यासी भी कम ना रहले. साधू लोग के झुंड में निर्गुन भजन चलत रहे. अब गजेन्दर बाबू के नया गेरुआ बाना पेन्हावे के तइयारी होखे लागल. मेहरारु लोग के आंख लोर से डबडबा जात रहे. एक जानी बुढिय़ो बोलली-गजेन्दर त आपन जवानी माटी में मिलावे जात बाड़े. लोग पैंसठ साल के उमिर तक आपन घर गृहस्थी संभारेला तब कहीं सन्यासी बने के सोचेला. पता ना असली कारण का बा जे ऊ साधू बने के एक ब एक ठान लेहले.
एगो दोसर अकिला बुआ लोग के बात पर हंसली. अभी दम धरी सभे. दू दिन में सब बात फरिया जाई. अभी हड़बड़ाइल नोनिया नियर माटी मत कोड़अ लोग. ओने गजेन्दर बो भारी उदासी में डूबल रहलीं. आज उनकर हीरा नियर मरद माटी बने जात बाड़े. गेरुआ पेन्हा के कमंडल थमले ऊ दुनिया के कवन भलाई क दिहें. अपने घर में एतना काम पड़ल बा. उहां के मुंह से हमरा सामने झूठो ना निकलल ह कि तुहूं साथे चलअ. हमरा साथे सधुआइन बन के रहिहअ. बड़-बड़ साधू-महंथ लोग आपन-आपन सधुआइन साथे रखेला. आ एने आपन कानून इहें का अलगे रखीं लें.
भोज के लोग खूब अड़ंच के खाइल. हलवाई लोग के दल पूड़ी-कचौड़ी, खीर, सब्जी बनावे में जुटल रहे. तबले हल्ला हो गइल कि आसमान बदरी से लदर गइल बा. कहीं भगवान जी आ गइले त सब व्यंजन पानी में छिलबिल हो जाई. खाइल-पीअल जल्दी-जल्दी खतम करीं लोग. सभे पहिले भोजन में लागल. संन्यास के प्रोग्राम बादे में होई. संन्यास के पगड़ी, जोड़-जामा जवना महात्मा के हाथे पेहनावे के रहे उनकरा पेट में अचके बाधा उपट गइल. पेट में खीर-पूड़ी के मात्रा चहुंप गइल रहे. गजेन्दर बाबू तीन हाली आ के उनकर हाल-चाल पूछ गइले. डाक्टरो आके कहले कि साधू बाबा के पेट से पहिले खीर-पूड़ी निकालने का उपाय किया जाएगा तब दवा दी जाएगी. खरबीरवा दवा धांय-धांय दियात रहे, बाकिर बाबा के पेट फूल के नगाड़ा भइल रहे. दरद नरम ना पड़त रहे. ढेकार भा गैस-फैस गुमसुम रहे. बाबा आंख मूंदले पड़ल रहले. एगो संतमूर्ति प्रवचन देबे में लागल रहले-मनुष्य जितना ही छटपटाता है, ममता की रस्सी उतनी ही कसती जाती है.
सवाल रहे कि गजेन्दर बाबू के संन्यास देवे के जिम्मा सुखारी बाबा के ही संउपल गइल रहे. आ उनकर हालत अइसन हो गइल. कुछ बुजुर्ग लोग बतावल कि संन्यास ग्रहन करे के जब दिन-मुहूर्त रोपा गइल बा त ई काम ओही मुहूर्त में कइल उचित होई. बेमारी प केकर बस बा. संत-साधू लोग एही तरे बेमार पड़त रहेला आ भगवान के कृपा होते उठ बइठेला. एही भोज के हउंहार में दूचार आदमी अइसनो आइल रहले जेकरा गजेन्दर बाबू से कुछ विशेष बात करे के रहे. संन्यासी बनते गजेन्दर बाबू कहीं पिछला हिसाब भुला गइले तब त भारी घाटा लागी.
गजेन्दर के बहत्तर साल के बपसी के दोसरे चिन्ता-फिकिर घुलत रहले-बबुआ, तू त साधू बनके घर से चल जइबअ. फेर कोर्ट कचहरी में तीन बीगहा खेत पर आठ साल से मोकदमा चलत बा त ओकर का होई. हमरा जइसन बूढ़ पुरनिया से अब केतना सपरी. ओने बीसनाथ चौधरी गजेन्दर बाबू के कान में धीरे से कहले-टैक्टर वाला साढ़े छ सौ रुपिया आज तक ले बाकिए रह गइल ए बाबू. एगो कुर्सी प कोना में बइठल समधी जी आंख पोंछत गजेन्दर से कहले-शादी वाला चार हजार हम छोड़े के तइयार बानी बाकिर अपने भी आपन हठ त्याग के घरे प रहीं. एह उमिर में राउर साधू-संन्यासी बनल सोभा नइखे देत. गजेन्दर सबके बात चुपचाप सुन लेहले. मुहूर्त हो गइल. दोसरा साधू के हाथ में गेरुआ वस्त्र दिया गइल. सुखारी बाबा के हालत में कवनो सुधार ना भइल. तले एही बीच पड़ोसी के भुसउल में आग लाग गइल. भगदड़ मच गइल. लोग आग बुतावे लागल. गजेन्दर के भुसउल लगहीं रहे. ओमे नौ बोरा गेहूं धइल रहे. गजेन्दरो कूद-कूद के भुसउल में बाल्टी से पानी फेंके लगले. अब दोसरे चिलफिल लाग गइल.
एगो आदमी आके बोलल-ए गदेन्दर बाबू. सुखारी बाबा के हालत ठीक नइखे. एने सन्यास लेबे के घड़ी बीतल जात रहे. केहू कहल-साधू-संन्यासी लोग घड़ी-मुहू्र्त के फेर में ना पड़ेला. सुखारी बाबा के खटिया प लोटा के अस्पताल ले जाए के तइयारी भइल. गजेन्दर के मन फिकिर में पड़ गइल. संन्यास के बाना धारण करे से पहिले सुखारी बाबा के प्रान बचावल जरुरी बा. अस्पताल चहुंपते डॉक्टर कहले-अब दवा-बीरो बेकार बा. बाबा बैकुंठ लोक चल गइनी.
उहे संन्यासवाला गेरुआ बाना बाबा के पेन्हाके समाधि दे दीहल गइल. लोग कहे लागल-संन्यास के नेवता सहल ना. संन्यासी के मुअला से नेवता नसा गइल. एह गांव में अइसन भोज अब कबो ना होई. घरे लउटत बेर गिरधारी भगत के मन में केतना सवाल उमड़त रहे-नेवता में कवन दोष रहल ह भाई. बूढ़ महात्मा अपना पेट के औकात से बाहर ठूंस-ठूंस के खा लेहले. पेट प अकरहर होई त मुंह-पेट चलबे करी. बाबा के मुंह-पेट बैकुंठधाम तक चहुंपा देहलस. जेकर मन भूसा-अनाज से मुक्त नइखे ओकर संन्यास सधल कठिन बा. भुसउल के आग जबले बुताई ना तबले संन्यास के संकल्प पूरा ना होई. ई बात दोसर लोग समुझत रहे मगर गजेन्दर के मन में ढुकत ना रहे.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva